林寶文生日
作者：王炎
朝代：宋

paragraphs: 乾健運元氣，斗杓默回旋。
千歲生一聖，半千生一賢。
間世有異稟，天意非徒然。
皇極在人心，俗學無自得。
天意興斯文，公獨抱深識。
微言發緒餘，河漢浩無極。
士氣久不振，罷軟無剛風。
天意眷吾君，公獨奮精忠。
雷霆不能驚，正色攖神龍。
膏澤不下流，閭閻有憔悴。
天意佑斯民，公獨藴慈惠。
春風小披拂，萬物回生意。
既賦以全德，必益以壽祺。
其顔如渥丹，天意可測知。
再拜上黄堂，一洗玉屈巵。
戩穀既鼎來，何以致祝辭。
在外守麟符，十連蒙寵綏。
在內調金鉉，四海無憂虞。
邦人丐公留，天子遄公歸。
臞儒願控鶴，雲路從先驅。